Marcinková, Vladimíra, poslankyňa NR SR (2020-07-14):
Ďakujem veľmi pekne za slovo, pán predsedajúci. Vážený pán minister, vážené kolegyne poslankyne, vážení kolegovia poslanci, ja som veľmi vďačná, že takáto úprava prichádza v zrýchlenom legislatívnom procese, a hovorím to ako právnik, lebo stav a záruky ochrany ľudských práv a základných slobôd pri tak zraniteľnej skupine ľudí, akou sú deti, je momentálne veľmi alarmujúci. Tiež sa dotknem aj poslaneckého prieskumu, ktorého som súčasťou a prebieha na Úrade komisárky pre deti. Od jeho začiatku sa na nás obracajú desiatky rodičov, ktorí sú napriek rozhodnutiam súdu v ich prospech odlúčení od svojich detí a nevedia sa k deťom dostať. Tieto prípady odhaľujú také závažné pochybenia orgánov verejnej a súdnej moci, že nielen my poslanci, ale aj zástupcovia mimovládneho sektora, investigatívni novinári a široká verejnosť vyslovujú podozrenie na korupciu zástupcov štátu. V nedávnej minulosti sa tieto obavy začali spájať s konkrétnymi menami a to v dôsledku zverejnených nahrávok, ktoré popisujú korupčné mechanizmy, na základe ktorých sa vie rodič údajne dostať k takému súdnemu rozhodnutiu, ktoré mu zverí dieťa do starostlivosti. V nahrávke známy bratislavský advokát pýta od potenciálneho klienta 72-tisíc eur, ktorými by mal zabezpečiť na súde a u príslušných autorít úspešnosť súdneho rozhodnutia v klientov prospech. Okrem vplyvu na súdy v nahrávke opisuje aj nadštandardný vzťah s komisárkou pre deti pani Vierou Tomanovou. Klient sa na nahrávke pýta, či vie komisárku do prípadu advokát zaangažovať, a advokát s určitosťou vyslovuje, že áno, a hovorí, kedy sa s ňou má najbližšie osobne stretnúť. V tejto súvislosti je potrebné doplniť, aký významný vplyv na súdne konanie v poručníckej agende môže mať komisárka pre deti, v súčasnosti Viera Tomanová, ktorej právny poriadok dovoľuje na základe vlastného uváženia, ako nám bolo na prieskume povedané, vstúpiť do konania pred súdom a podávať vyjadrenia v jednotlivých prípadoch. Práve účelovosť a tendenčnosť vstupov do konaní je najväčšou obavou, ktorú v súvislosti s jej pôsobením vnímam a ktorá indikuje, ktorú indikuje nielen predmetná nahrávka, ale tiež zistené informácie, ktorými disponujeme v rámci prebiehajúceho poslaneckého prieskumu. Okrem uvedeného bola medializovaná aj ďalšia nahrávka, ku ktorej autenticite sa priznala aj samotná komisárka pre deti Viera Tomanová. V predmetnej nahrávke nabáda matku dieťaťa k nerešpektovaniu rozhodnutia súdu a odporúča jej vyššie spomenutého konkrétneho bratislavského advokáta, ktorého úspešnosť konaní opiera o jeho nadštandardné kontakty na Ústavný súd a nadštandardné kontakty na Európsky súd pre ľudské práva a slobody. Práve popísané skutočnosti vo mne umocňujú obavy, že môže dlhodobo dochádzať k porušovaniu základných ľudských práv a slobôd, medzi inými aj právo na spravodlivý proces, a to v tak citlivej agende, akou je poručnícka, a pri sledovaní najlepšieho záujmu maloletých. Keď ste hovorili o ochrane tak veľkej skupiny ľudí, akou sú seniori, nezabúdajme ani na tak veľkú a momentálne bezmocnú skupinu ľudí, akou sú deti. Dôvody a náležitosti, na základe ktorých sa komisárka rozhoduje vstúpiť do jednotlivých konaní, alebo dokonca sa v ich priebehu z konania stiahnuť, nám do dnešného dňa neboli úplne ozrejmené. Jediná informácia, ktorou zo strany Úradu komisárky pre deti disponujeme, je, že je to na jej slobodnom úsudku a rozhodnutí. Okrem toho je v zmysle § 4 zákona o komisárovi pre deti a komisárovi pre osoby so zdravotným postihnutím funkcii komisára pre deti zverený rad nesmierne kvalifikovaných právomocí vo vzťahu ku kontrolnej činnosti voči garancii rešpektovania základných práv osobitne skupiny detí. Aktuálny výkon funkcie komisárky pre deti Vierou Tomanovou odkryl pálčivý a naliehavý spoločenský problém, poviem to otvorene, spočívajúci v tom, že v prípade, ak zo strany komisára pre deti dochádza k výkonu svojej funkcie na ujmu práv chránených subjektov, neexistuje v súčasnej legislatíve účinný nástroj pre rýchle zabezpečenie ochrany práv dieťaťa, a to zodpovednou revíznou činnosťou tejto funkcie a k nej patriacich významných právomocí. Vďaka početným medializovaným informáciám, ale tiež vyššie popísaným a vysvetleným výhradám k jej činnosti je dnes viac než zrejmé, že garant ľudskoprávnej inšpekcie práv dieťaťa zlyháva pri dôslednom zabezpečovaní ich ochrany. Ochrannou rukou nad právami dieťaťa, ktorú v slovenskej legislatíve náš právny poriadok pozná, podľa môjho úsudku k dnešnému dňu neprúdi krv. Ochrane práv detí dnes chýba významný nástroj, vďaka čomu je rešpektovanie práv dieťaťa vystavené naozaj vážnemu ohrozeniu, ktoré je nevyhnutné preklenúť aj potenciálnou možnosťou personálnej zmeny. Nakoľko to však súčasne platné a účinné znenie neumožňuje, je potrebné v čo najkratšej možnej dobe zabezpečiť zmenu právnej úpravy, ktorá umožní naozaj zodpovedný výkon funkcie komisára pre deti, ale čo je najdôležitejšie, účinnú garanciu ochrany práv a slobôd tých najzraniteľnejších. Ďakujem pekne.